EFF sê boer laat werkers klippe kap, tronkklere dra | Netwerk24
Deur Alet van der Walt 17 Januarie 2020 09:36
Die EFF beweer plaaswerkers by Deneysville word deur 'n boer gestraf deur hulle na 'n soort "Robbeneiland" op die plaas te stuur waar hulle moet klippe kap en selfs ou tronkklere moet dra.
Brig. Sam Makhele, polisiewoordvoerder, sê die boer en sy plaasvoorman word nie self aangekla nie, maar ses beamptes van Basopa Sekuriteit wel. Hulle word aangekla van aanranding met die doel om ernstig te beseer, ontvoering en intimidasie.
Die ses, Christopher Mbatha (29), Richard Monyaka (48),Thomas Mpambi (49), Constacia Masehla (30), Miklas Mpete (29) en Hlamulo Tibane (50), het Donderdag in die hof in Sasolburg verskyn.
Die verhoor is tot 10 Februarie vir verdere ondersoek uitgestel.
Hy sê die werkers mag nie foute maak nie en word gestraf deur na 'n plek op die plaas geneem te word wat as Robbeneiland bekend staan.
Bosanku Msimanga, die Vrystaatse sekretaris van die EFF.
Bosanku Msimanga, die Vrystaatse sekretaris van die EFF, sê hy gaan die boer en sy voorman na die gelykheidshof neem omdat hulle die opdragte aan die veiligheidsbeamptes gegee het om die plaaswerkers te mishandel.
Hier moet hulle dan, net soos politieke gevangenes van ouds, klippe kap. Volgens Msimanga moet die werkers ook die klippe saam met hulle dra as hulle eet of water drink.
Hy sê die EFF het daarop aangedring dat 'n ander ondersoekbeampte aangestel word, omdat die eerste polisielid nie die voorval behoorlik ondersoek het nie.
Msimanga sê die klagte is reeds op 17 Desember ingedien.
Hy sê ook die boer het voorheen werkers wat hy mishandel het, omgekoop om nie klagte in te dien nie.
Die EFF moes volgens hom die Vrystaatse LUR vir polisie, paaie en vervoer, Sam Mashinini, vra om in te gryp omdat die polisie nie die saak behoorlik wou ondersoek nie.